Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-8-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Α΄ συνεδριάσεώς του, της Πέμπτης 30 Αυγούστου 2018, σε ό,τι αφορά την ψήφιση στο σύνολο των σχεδίων νόμων: α. «Κύρωση των τροποποιήσεων της Σύμβασης για την εκτίμηση των περιβαλλοντικών επιπτώσεων σε διασυνοριακό πλαίσιο, που υπεγράφη στο Espoo της Φινλανδίας το 1991 και κυρώθηκε με τον ν.2540/1997 (Α΄ 249)», β. «Κύρωση της τροποποίησης που έγινε στο Κιγκάλι (Ρουάντα) στις 10-15 Οκτωβρίου 2016, του Πρωτοκόλλου του Μόντρεαλ του 1987, που κυρώθηκε με τον ν.1818/1988 (ΦΕΚ 253 Α΄), σχετικά με τις ουσίες που καταστρέφουν τη στιβάδα του όζοντος».]] Παρακαλείται ο κύριος Γραμματέας να ανακοινώσει τις αναφορές προς το Τμήμα.
Κυρίες και κύριοι συνάδελφοι, έχω την τιμή να ανακοινώσω στο Τμήμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων με τίτλο: «Κύρωση της Σύμβασης μεταξύ του Ομοσπονδιακού Υπουργείου Οικογένειας, Τρίτης Ηλικίας, Γυναικών και Νεολαίας της Ομοσπονδιακής Δημοκρατίας της Γερμανίας και του Υπουργείου Παιδείας, Έρευνας και Θρησκευμάτων της Ελληνικής Δημοκρατίας για τη συνεργασία στον τομέα της νεολαίας και την προετοιμασία για την ίδρυση ενός Ελληνογερμανικού Ιδρύματος Νεολαίας». Επίσης, ο Υπουργός Ψηφιακής Πολιτικής, Τηλεπικοινωνιών και Ενημέρωσης, ο Αντιπρόεδρος της Κυβέρνησης - Υπουργός Οικονομίας και Ανάπτυξης, καθώς και οι Υπουργοί Εσωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης και Προστασίας του Πολίτη κατέθεσαν στις 3-9-2018 σχέδιο νόμου με τίτλο: «Πρόσβαση των μονίμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς ελεύθερης λήψης εθνικής εμβέλειας». Παραπέμφθηκε στις συναρμόδιες Διαρκείς Επιτροπές. Ακόμα, ο Υπουργός Υποδομών και Μεταφορών και οι Υπουργοί Εσωτερικών, Εθνικής Άμυνας, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Περιβάλλοντος και Ενέργειας, Ναυτιλίας και Νησιωτικής Πολιτικής, Προστασίας του Πολίτη, καθώς και ο Αναπληρωτής Υπουργός Περιβάλλοντος και Ενέργειας κατέθεσαν στις 5-9-2018 σχέδιο νόμου με τίτλο: «Θέματα υδατοδρομίων, αστικών οδικών μεταφορών και λοιπές διατάξεις». Παραπέμπεται στην αρμόδια Διαρκή Επιτροπή. Τέλος, οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης με τίτλο: «Πρόσβαση των μονίμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς ελεύθερης λήψης εθνικής εμβέλειας». Επιπροσθέτως, για να υπάρχει στα Πρακτικά, η Βουλή εγκρίνει άδεια του Βουλευτή κ. Κεγκέρογλου που έχει λήξει - δεν είχαμε άλλη συνεδρίαση - για απουσία του στο εξωτερικό. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της Σύμβασης μεταξύ του Ομοσπονδιακού Υπουργείου Οικογένειας, Τρίτης Ηλικίας, Γυναικών και Νεολαίας της Ομοσπονδιακής Δημοκρατίας της Γερμανίας και του Υπουργείου Παιδείας, Έρευνας και Θρησκευμάτων της Ελληνικής Δημοκρατίας για τη συνεργασία στον τομέα της νεολαίας και την προετοιμασία για την ίδρυση ενός Ελληνογερμανικού Ιδρύματος Νεολαίας». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της σύμβασης. Από ό,τι είδα από τα Πρακτικά, αντίρρηση είχαν η Χρυσή Αυγή και το Κομμουνιστικό Κόμμα Ελλάδας. «Κατά» ψήφισε η Χρυσή Αυγή και «παρών» το ΚΚΕ. Επομένως για πέντε λεπτά ποιος θα ήθελε να λάβει τον λόγο από τη Χρυσή Αυγή;
Κύριε Πρόεδρε, συγγνώμη, αλλά θα μπορούσαμε να έχουμε για δύο λεπτά οι εισηγητές τον λόγο για κάποιες επισημάνσεις που έγιναν στην επιτροπή;
Θα μιλήσουν όπως πρέπει, σύμφωνα με τον Κανονισμό. Βάσει του Κανονισμού δεν έχετε δικαίωμα. Θα το δούμε, εν πάση περιπτώσει. Εντάξει, για τρία λεπτά θα κάνουμε μια παρέκκλιση. Δεν έχουμε και κάτι άλλο. Ορίστε, κύριε Παναγιώταρε, έχετε τον λόγο.
Ευχαριστώ, κύριε Πρόεδρε. Μια ακόμη ανούσια κύρωση σύμβασης μεταξύ Ελλάδος - Γερμανίας, η οποία αφορά την ίδρυση του Ελληνογερμανικού Ιδρύματος Νεολαίας, όπως αναφέρεται. Στόχος αυτού του ιδρύματος είναι η εμβάθυνση των σχέσεων ανάμεσα στους νέους και τους υπεύθυνους για θέματα νεολαίας, συν επιπλέον η καταπολέμηση των διαφόρων στερεοτύπων. Ρωτούμε: Ποια είναι αυτά τα στερεότυπα; Θα μπορούσατε να γίνετε πιο συγκεκριμένοι; Μήπως είναι τα στερεότυπα στα οποία αναφερόσασταν μέχρι το 2015 για τη Γερμανία με τα χειρότερα λόγια ή για όσους εδώ στήριζαν τις εθνοκτόνες πολιτικές της κ. Μέρκελ, τους οποίους χαρακτηρίζατε ως γερμανοτσολιάδες; Μήπως εσείς ήσασταν και είστε αυτοί που διαιωνίζετε αυτά τα στερεότυπα των γερμανοτσολιάδων, των επιγόνων των κατακτητών ή οτιδήποτε άλλο; Αλήθεια, με τις πρακτικές σας από το 2015 έως τώρα μήπως αυτοδιαψεύδεστε; Μήπως είστε εσείς αυτοί τους οποίους χαρακτηρίζατε μέχρι το 2015; Να προσθέσουμε το εξής: Σε ποια νεολαία αναφέρεστε; Μήπως, ειδικά στο κομμάτι της ελληνικής νεολαίας, έχετε κατά νου αυτούς οι οποίοι κατά εκατοντάδες χιλιάδες μεταναστεύουν, φεύγουν από την πατρίδα, όχι με τη θέλησή τους, λόγω αυτών των αντεθνικών πολιτικών που μας έχουν επιβληθεί από την κ. Μέρκελ, από τη Γερμανία, από τον κ. Σόιμπλε; Να μη σας θυμίσουμε τους χαρακτηρισμούς τους οποίους αποδίδατε στους εν λόγω Γερμανούς πολιτικούς. Και λέτε για το συγκεκριμένο Ίδρυμα ότι θα πρέπει να βοηθήσουμε ώστε από τούδε και στο εξής, από την ίδρυσή του, να υπάρχει μια λήθη, να ξεχαστούν τα λάθη του παρελθόντος. Μήπως στα λάθη, στις παραλείψεις, σε όλα όσα δημιουργούσαν προβλήματα μεταξύ Ελλάδας και Γερμανίας είναι και το κατοχικό δάνειο, για το οποίο κάποτε ήσασταν στα κάγκελα, αλλά τέσσερα χρόνια τώρα στην Κυβέρνηση δεν έχετε κάνει τίποτα απολύτως, παρά μόνο επισκέψεις στελεχών σας έγιναν στις μαρτυρικές περιοχές στον Χορτιάτη, στην Κάνδανο, στο Δίστομο, όπου πάτε και τους λέτε ότι δεν έχει χαθεί τίποτα και ότι έχουμε πάντα το δικαίωμα να διεκδικήσουμε τις γερμανικές αποζημιώσεις, τις γερμανικές επανορθώσεις για όσα έγιναν ή για το κατοχικό δάνειο; Όμως, στην πράξη δεν κάνατε τίποτα απολύτως, σε αντίθεση με εμάς τους κακούς, τους φασίστες, όπως λέτε, τους γερμανόφιλους - ή οτιδήποτε άλλο - που απαιτούμε να διεκδικηθεί άμεσα κατ' αρχάς το γερμανικό δάνειο και μαζί μ' αυτό να ακολουθήσει και η απαίτηση των γερμανικών αποζημιώσεων, όπως έχουν κάνει όλα τα κράτη της Ευρώπης, πλην της Ελλάδας. Γι' αυτό το ίδρυμα ομιλείτε; Θεωρούμε ότι είναι μια ανούσια - επαναλαμβάνω και κλείνω με αυτό - κύρωση σύμβασης. Πρόκειται για ένα ίδρυμα το οποίο θα μας επιβάλει αυτά τα οποία θέλει η μια πλευρά, όπως έχει γίνει πολλά χρόνια τώρα, δυστυχώς, με διάφορες συμφωνίες και κυρώσεις μεταξύ των κρατών της Βαλκανικής, των όμορων κρατών της Ελλάδας. Εμείς μιλάμε στα βιβλία μας για το τι καλοί που ήταν οι Τούρκοι, οι Βούλγαροι, οι Σκοπιανοί, οι Αλβανοί και όλοι αυτοί που εχθρεύονταν και σκύλευαν την πατρίδα μας για εκατοντάδες χρόνια, ενώ εκείνοι συνεχίζουν στα σχολικά τους βιβλία ή οπουδήποτε αλλού να λένε αυτά που έλεγαν εδώ και εκατοντάδες χρόνια. Σαφώς και τασσόμεθα «κατά». Ευχαριστώ πολύ.
Εκ μέρους του Κομμουνιστικού Κόμματος Ελλάδας ο κ. Τάσσος έχει τον λόγο.
Ευχαριστώ πολύ, κύριε Πρόεδρε. Παρά τις επιφυλάξεις μας για τη σχετική σύμβαση, επιλέγουμε να τοποθετηθούμε με «παρών» στη βάση της προσέγγισης του κόμματός μας για τη φιλία και τη συνεργασία λαών και νεολαίας, κάνοντας όμως επιπλέον την εξής τοποθέτηση. Το ΚΚΕ θέλει να προειδοποιήσει ότι θα καταδικάσει και θα αντιπαλέψει αποφασιστικά κάθε απόπειρα αξιοποίησης του «Ελληνογερμανικού Ιδρύματος Νεολαίας» για άλλους σκοπούς και ιδιαίτερα για την παραχάραξη της ιστορικής αλήθειας και της υπονόμευσης του αιτήματος του λαού μας για τις πολεμικές αποζημιώσεις, για τις ναζιστικές θηριωδίες, τις τρομακτικές καταστροφές και τη λεηλασία στα χρόνια της Κατοχής. Έχουμε πει κι άλλες φορές ότι με καμιά δεκαριά υποτροφίες φοιτητών και άλλες κινήσεις δεν μπορεί να ξεμπερδέψει η Κυβέρνηση - και κάθε κυβέρνηση - από τις πολεμικές αποζημιώσεις της Γερμανίας προς τον ελληνικό λαό.
Κύριοι συνάδελφοι, κατά παρέκκλιση του Κανονισμού, θα παρακαλέσω τον Υπουργό να μιλήσει τελευταίος. Επειδή αυτήν την εβδομάδα υπήρχε μόνο η σημερινή συνεδρίαση, θα ζητήσω από κάθε κόμμα με τη σειρά ή ο εισηγητής ή ο Κοινοβουλευτικός Εκπρόσωπος, εφόσον θέλει, να λάβει τον λόγο για τρία λεπτά, θα ακούσει τους πάντες ο Υπουργός και θα κλείσει εκείνος τη συνεδρίαση. Κύριε Υπουργέ, συμφωνείτε;
Μπορώ να διαφωνήσω, κύριε Πρόεδρε;
Όχι, το λέω γιατί κανονικά έπρεπε τώρα να μιλήσετε. Όμως, νομίζω ότι πρέπει να το πάμε λίγο πιο οργανωμένα. Από τον ΣΥΡΙΖΑ, λοιπόν, έχει τον λόγο ο κ. Ριζούλης. Ορίστε, κύριε Ριζούλη, έχετε τον λόγο για τρία λεπτά.
Ευχαριστώ, κύριε Πρόεδρε. Θα αναφερθώ σε δυο, τρία ζητήματα τα οποία εισηγητικά τέθηκαν από μένα στην επιτροπή, αλλά και από άλλους συναδέλφους της πλειοψηφίας δόθηκε έμφαση. Κατ' αρχάς θέλω να σημειώσω, επειδή μιλάμε για ένα ίδρυμα, το οποίο θέλει να διευθετήσει και να δει το μέλλον σε σωστή βάση, δυο νεολαιών, της Ελλάδας και της Γερμανίας, ότι οι σχέσεις μεταξύ κρατών γενικά διαφοροποιούνται ανάλογα με την ιστορική και πολιτική συγκυρία και αν θέλουμε αυτές να οριοθετούνται από την αρχή της αμοιβαιότητας, ώστε να χτιστεί ένα στέρεο μέλλον συνεργασίας και φιλίας κυρίως ανάμεσα στους νέους, αυτό προϋποθέτει τη γνώση της ιστορικής αλήθειας. Στην περίπτωση των δυο λαών, λοιπόν, είναι αναγκαία η γνώση από τους νέους και τις νέες των δυο χωρών, Ελλάδας και Γερμανίας, των εγκλημάτων των ναζιστικών στρατευμάτων στην Ελλάδα την περίοδο 1941-1945. Για να προστατευθεί η δημοκρατία στην Ευρώπη με αλληλοσεβασμό μεταξύ των λαών, απαραίτητη είναι η γνώση του παρελθόντος, ώστε να αποτραπεί η αναβίωση σε οποιαδήποτε ευρωπαϊκή χώρα ιδεών μίσους. Απαραίτητο γι' αυτό είναι η γνώση της ιστορικής αλήθειας, όπως είπα και προηγουμένως. Στο πλαίσιο αυτό ζητήθηκαν αλλαγές κατά τη συνεδρίαση της επιτροπής, όπως είπα και στην αρχή, που προφανώς το νόημα τους υπήρχε στο μυαλό του νομοθέτη, αλλά θεωρώ πως η διευκρίνιση και η προσθήκη αυτών ή η απαλοιφή κάποιων λέξεων, όπως ακούστηκε και από άλλους ομιλητές κατά τη συνεδρίαση της επιτροπής, συμβάλλει στο στέρεο μέλλον φιλίας και συνεργασίας που ειπώθηκε. Ζητήθηκε λοιπόν, η απάλειψη του όρου «στερεότυπα» από την αιτιολογική έκθεση, που δημιουργεί ερωτηματικά και υποψίες, όπως εκφράστηκαν τόσο στην επιτροπή όσο και από τις οργανώσεις τμημάτων κατά τη γερμανική κατοχή και από εκπροσώπους μαρτυρικών πόλεων, καθώς και η προσθήκη πως στις επισκέψεις των δύο νεολαιών - Γερμανών και Ελλήνων και κυρίως της γερμανικής νεολαίας - θα περιλαμβάνονται - και αυτό θα γράφεται στις δράσεις - μαρτυρικές πόλεις και χωριά της περιόδου 1941-1945. Επίσης θα πρέπει να διευθετηθεί το ζήτημα ενός ιδρύματος νεολαίας όπως μπήκε από κάποιους ομιλητές - και στην Ελλάδα ή ό,τι άλλο - , καθώς από την άλλη πλευρά είναι θεσμοθετημένο. Επίσης, θα ήθελα να τονίσω ακόμα μια φορά πως η ίδρυση του ιδρύματος ουδεμία σχέση έχει με τη διεκδίκηση από τη χώρα μας των γερμανικών αποζημιώσεων, οι οποίες είναι ενεργές νομικώς και δικαστικώς επιδιώξιμες. Υπενθυμίζω τις πρόσφατες δηλώσεις του Προέδρου της Δημοκρατίας στον Χορτιάτη, του Πρωθυπουργού για ιστορικό χρέος στη διεκδίκηση των αποζημιώσεων από την Κάνδανο Κρήτης, αλλά και του Προέδρου της Βουλής. Το πόρισμα της επιτροπής της διεκδίκησης των γερμανικών αποζημιώσεων υπάρχει και αναμένουμε την κατάθεση του στην Ολομέλεια της Βουλής για την κύρωση του. Ευχαριστώ.
Ευχαριστώ. Τον λόγο έχει ο κ. Κουκοδήμος εκ μέρους της Νέας Δημοκρατίας για τρία λεπτά.
Κύριε Πρόεδρε, εμείς δεν έχουμε να προσθέσουμε κάτι. Είπαμε στην επιτροπή ότι συμφωνούμε. Απορώ, βέβαια, με τον συνάδελφο του ΣΥΡΙΖΑ που αναμόχλευσε πάλι το θέμα. Δεν έχουμε καμμία αντίρρηση. Συμφωνούμε. Ευχαριστώ.
Ευχαριστούμε πολύ. Ο κ. Δημήτριος Κωνσταντόπουλος από τη Δημοκρατική Συμπαράταξη έχει τον λόγο για τρία λεπτά. Ορίστε.
Ευχαριστώ. Συζητήθηκε σήμερα στην Ολομέλεια το νομοσχέδιο για την κύρωση της σύμβασης μεταξύ Ελλάδας και Γερμανίας για τη συνεργασία στον τομέα της νεολαίας, για την προετοιμασία για την ίδρυση του Ελληνογερμανικού Ιδρύματος Νεολαίας. Κυρίες και κύριοι συνάδελφοι, στη σύμβαση περιγράφεται με κάθε λεπτομέρεια το πλαίσιο συνεργασίας των δύο χωρών στον τομέα της νεολαίας. Αξίζει να σημειωθεί ότι τα συμβαλλόμενα μέρη θα συστήσουν μια επιτροπή εμπειρογνωμόνων, με εκπροσώπους και των δύο χωρών. Η επιτροπή αυτή θα συνεδριάζει τουλάχιστον δύο φορές ετησίως, εναλλάξ στις δύο χώρες και στόχος της είναι να προετοιμάσει την ίδρυση και λειτουργία του ιδρύματος το 2019. Τώρα στο ερώτημα, όπως είπαμε και στην επιτροπή, αν είναι αναγκαία η ίδρυση ενός Ελληνογερμανικού Ιδρύματος Νεολαίας, η Δημοκρατική Συμπαράταξη έχει απαντήσει εδώ και καιρό και είναι απολύτως αναγκαία για τους εξής λόγους. Πρώτον, γιατί οι ελληνογερμανικές σχέσεις έχουν μια μακρόχρονη ιστορία, μια ιστορία που στηρίχθηκε όχι μόνο σε πολιτικά και οικονομικά δεδομένα, αλλά κυρίως στην αλληλεπίδραση των δύο πολιτισμών. Γι' αυτό και δημιουργήθηκε ένας ιδιαίτερος δεσμός μεταξύ των δύο λαών. Δεύτερον, μετά τη γερμανική εισβολή στην Ελλάδα το 1941 άνοιξαν πληγές που οφείλουμε να κλείσουμε ενώ δημιουργήθηκαν προλήψεις και στερεότυπα που οφείλουμε να ανατρέψουμε. Γι' αυτό και θεωρούμε σημαντική τη διοργάνωση σεμιναρίων με παιδαγωγούς που συμμετείχαν σε προγράμματα ανταλλαγής, σχετικά με τα γεγονότα της περιόδου 1941-1944. Επίσης, διότι η ελληνική κοινωνία στη Γερμανία είναι ανεπτυγμένη, το ελληνικό στοιχείο θα έλεγα είναι πολύ μεγάλο. Τέλος, γιατί με το ξέσπασμα της κρίσης οι σχέσεις μας με τη Γερμανία άρχισαν και πάλι να δοκιμάζονται κάτω από έντονες αντιπαραθέσεις, σχετικά με τη δημοσιονομική προσαρμογή της χώρας μας, που αναζωογόνησαν στερεότυπα, τα οποία πρέπει - θα έλεγα - να θεωρούνται και από τις δύο πλευρές ξεπερασμένα. Ευελπιστούμε, λοιπόν, και αναμένουμε ότι η ίδρυση του Ελληνογερμανικού Ιδρύματος Νεολαίας θα προωθήσει τις ελληνογερμανικές σχέσεις και θα συνεργαστεί μεταξύ των δύο λαών και των χωρών. Κυρίες και κύριοι συνάδελφοι, πέρα από τη βελτίωση των διμερών σχέσεων, ευελπιστούμε ότι το Ελληνογερμανικό Ίδρυμα Νεολαίας θα συμβάλει στην τόνωση του ευρωπαϊκού ιδεώδους, θα εξαλείψει στερεότυπα που δημιουργήθηκαν στη συλλογική συνείδηση τα τελευταία χρόνια για το ευρωπαϊκό οικοδόμημα και θα οδηγήσει στην κατανόηση της σημερινής ανάγκης για περαιτέρω σύγκλιση. Άλλωστε, μην ξεχνάμε ότι ο Πρόεδρος Γιούνκερ είπε στην ομιλία του για τη Λευκή Βίβλο: «Δεν θα κριθούμε για όσα παραλάβαμε, αλλά για όσα θα παραδώσουμε στις επόμενες γενιές». Κλείνοντας, να πω ότι σήμερα, τετρακόσιες πενήντα χιλιάδες νέοι άνθρωποι εγκατέλειψαν τη χώρα λόγω της κρίσης και έχουμε υποχρέωση αυτούς τους ανθρώπους να τους φέρουμε πάλι πίσω. Μην ξεχνάτε ότι αυτοί οι άνθρωποι με τα πτυχία, τα μεταπτυχιακά, τα διδακτορικά είναι τα φωτεινά μυαλά τα οποία η χώρα μας έχει ανάγκη. Χρέος και στοίχημα όλων μας να γυρίσει η νέα γενιά πάλι πίσω. H Δημοκρατική Συμπαράταξη συμβάλλει με κάθε τρόπο, ώστε το Ελληνογερμανικό Ίδρυμα Νεολαίας να εκπληρώσει τους καταστατικούς του σκοπούς και να λειτουργήσει εποικοδομητικά για τη νέα γενιά των δύο χωρών. Γι' αυτό, όπως αναφέραμε και στην επιτροπή, υπερψηφίζουμε το παρόν νομοσχέδιο. Σας ευχαριστώ.
Ευχαριστούμε. O κ. Παναγιώταρος έχει τοποθετηθεί. Ο κ. Τάσσος έχει τοποθετηθεί. Τον λόγο έχει ο κ. Παπαχριστόπουλος για τρία λεπτά.
Ευχαριστώ, κύριε Πρόεδρε. Θέλω να πιστεύω ότι αυτό είναι ένα βήμα στην πολιτική ενοποίηση των χωρών της Ευρωπαϊκής Ένωσης. Αυτή είναι η δική μου εκτίμηση και αίσθηση. Είναι θετικό βήμα, όμως πολύ μικρό και πολύ καθυστερημένο, γιατί όσοι πραγματικά πιστεύουν στην πολιτική ενοποίηση, που εδώ και δεκαετίες δεν γίνεται, βλέπουν ότι κάποιες χώρες χαράζουν τη δική τους πορεία. Μία απ' αυτές είναι η δυτική Γερμανία, η οποία εκμεταλλεύεται τις κρίσεις σε άλλες μικρές χώρες και η ίδια από τις κρίσεις αυτές έχει πλουτίσει. Μια δεύτερη παρατήρηση: Κατ' αρχάς λέω από πριν, για να μην παρεξηγηθώ, ότι είμαστε θετικοί σ' αυτό το καθυστερημένο και μικρό, πολύ μικρό βήμα, γιατί στην ιεράρχηση προτεραιοτήτων θα έπρεπε να είχαν προηγηθεί πολλά άλλα βήματα για την πραγματική πολιτική ενοποίηση της Ευρώπης, που δεν έχουν γίνει. Βλέπουμε, λοιπόν, καθημερινά και σ' αυτήν τη χώρα, αλλά και σε άλλες χώρες, με συμπεριφορές - συγχωρήστε μου την έκφραση - «κακομαθημένων» χωρών να φυτρώνουν σαν τα μανιτάρια τα ακροδεξιά κινήματα. Στην ίδια τη Γερμανία αυτήν τη στιγμή, κύριε Πρόεδρε, κύριε Υπουργέ, λυπάμαι που το λέω, αλλά το AfD «παίρνει κεφάλι», οι χριστιανοκοινωνιστές «παίρνουν κεφάλι» σε διπλανές χώρες. Τα ξέρουμε όλοι αυτά, δεν θα τα αναλύσω. Γενικά βλέπουμε ότι στην ιεράρχηση προτεραιοτήτων οι Αρχηγοί των κρατών της Ευρωπαϊκής Ένωσης θα έπρεπε να έχουν προλάβει αυτήν την εξέλιξη, που είναι απίστευτη. Ένας καθοριστικός παράγοντας, που τον πληρώνει η χώρα μας πολύ ακριβά, είναι το μεταναστευτικό. Ό,τι και να μου πει κανείς, δεν πιστεύω ότι δέκα, δεκαπέντε, είκοσι, είκοσι οκτώ ηγέτες στην Ευρωπαϊκή Ένωση δεν μπορούν να κάνουν τίποτα. Θα έπρεπε να δώσουν όλη τους την ψυχή, όλη τους τη δυναμική για να σταματήσει ο πόλεμος στη Συρία, ο οποίος εκτρέφει αυτά τα ακροδεξιά, καινούργια κατασκευάσματα, είτε λέγονται Σαλβίνι, είτε Βίντερς κ.λπ.. Εν ολίγοις, για να μην καθυστερώ, κύριε Πρόεδρε - γιατί δεν είναι αυτό το θέμα μας - καλή είναι η ίδρυση αυτού του Ελληνογερμανικού Ιδρύματος Νεολαίας, αλλά είναι μικρό βήμα, είναι ελάχιστο βήμα στην πολιτική ενοποίησης των χωρών της Ευρώπης. Διαφωνώ εδώ με το ΚΚΕ, το οποίο σέβομαι, γιατί πιστεύω στην ενοποίηση της Ευρώπης, στην πολιτική ενοποίηση και θα πρέπει να δουλέψουμε σκληρά σ' αυτήν την κατεύθυνση όσο γίνεται, όσο μας παίρνει, μέσα από εκεί. Δεν έχουμε άλλη επιλογή. Δεν θέλω να πω περισσότερα. Εννοείται ότι είμαστε θετικοί στην ψήφιση αυτού του νομοσχεδίου. Ευχαριστώ.
O κ. Μαυρωτάς έχει τον λόγο.
Κύριε Πρόεδρε, δεν θα μιλήσω πολύ. Ήμασταν θετικοί και στην επιτροπή για την ίδρυση του Ελληνογερμανικού Ιδρύματος Νεολαίας. Είμαστε υπέρ της εξωστρέφειας, υπέρ της αλληλεγγύης και της σύσφιγξης των σχέσεων μεταξύ των ευρωπαϊκών λαών και καλό θα είναι αυτά τα βήματα να γίνονται και να ξεκινάνε και από τις επόμενες, τις νέες γενιές, τιμώντας και όχι ξεχνώντας βέβαια το παρελθόν, αλλά ατενίζοντας με μία αισιοδοξία και με κοινά οράματα το μέλλον. Είμαστε θετικοί στην κύρωση αυτής της συμφωνίας.
Ευχαριστώ, κύριε Μαυρωτά. Τον λόγο έχει ο κ. Φωκάς.
Ευχαριστώ, κύριε Πρόεδρε. Είμαστε υπέρ της υπογραφής της σύμβασης μεταξύ των αρμόδιων Υπουργείων Γερμανίας και Ελλάδος για την ίδρυση του Ιδρύματος Νεολαίας. Θα θέλαμε οι νέοι που θα συμμετάσχουν στο ίδρυμα αυτό να ξεκινήσουν από μηδενική βάση, να ξεκινήσουν από το νηπιαγωγείο και όχι από το λύκειο. Όταν λέμε «συνεργασία δύο χωρών», εννοούμε αλληλεγγύη, η οποία λείπει όλα αυτά τα χρόνια, αλλά και εμπιστοσύνη μεταξύ των λαών.Για να γίνω πιο σαφής, η Ελλάδα ένα χρέος το οποίο ήταν ιδιωτικό το έκανε διακρατικό. Έσωσε τις ευρωπαϊκές τράπεζες και αντί αυτού ο ελληνικός λαός γονάτισε μπροστά στους δανειστές. Θα πρέπει οι νέοι που θα συμμετάσχουν στο ίδρυμα αυτό να ξεκινήσουν από το αυτονόητο, από την αλληλεγγύη και τη συνεργασία μεταξύ των χωρών. Είμαστε θετικοί και ψηφίζουμε «υπέρ». Ευχαριστώ πολύ.
Ευχαριστώ, κύριε Φωκά. Τον λόγο τώρα έχει ο κύριος Υπουργός για πέντε λεπτά και επειδή θα απαντήσει σε όλους, αν και σχεδόν όλοι ήταν «υπέρ», θα έχει μία μικρή ανοχή αν χρειαστεί. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κατ' αρχάς, θα ήθελα να εστιάσουμε στο γεγονός ότι υπάρχει μία πάρα πολύ πλατιά συμφωνία, συναίνεση, γύρω από αυτό το κείμενο. Αυτό είναι ένα πολύ θετικό βήμα. Να δούμε τώρα πώς θα εξασφαλιστεί η κατοχύρωση των ερωτημάτων που έθεσαν πάρα πολλοί συνάδελφοι, σίγουρα όχι όλοι. Παρενθετικά να πούμε ότι η χώρα μας - και ευτυχώς - αμέσως μετά τον Β΄ Παγκόσμιο πόλεμο ανέπτυξε πάρα πολύ στενούς δεσμούς με την επιστημονική κοινότητα της Γερμανίας. Αυτό έχει μία πολύ μεγάλη σημασία. Άρα οι επιστήμονες και οι νεολαίοι είναι πάντα δύο πυλώνες, δύο κοινωνικές κατηγορίες που ενισχύουν επί της ουσίας διακρατικές σχέσεις. Αυτό το ξέρουμε, διότι και οι αξίες της νεολαίας και οι επιστημονικές αξίες και συνεργασίες μένουν πάντοτε έξω από τις όποιες πολιτικές διαμάχες. Εντοπίζουμε το θέμα που θίγεται γύρω από τη λέξη «στερεότυπο», το θέμα της συμπερίληψης, ώστε οι επισκέψεις να συμπεριλαμβάνουν και μαρτυρικούς τόπους και βεβαίως το εξαιρετικά σημαντικό ζήτημα των αποζημιώσεων - για το οποίο γνωρίζετε τις πρωτοβουλίες που έχουμε πάρει και, όπως είπε και ο κ. Ριζούλης, θα έρθει και στην Ολομέλεια της Βουλής - , ώστε αυτά να είναι μέρος της τελικής συμφωνίας όταν θα ιδρυθεί το ίδρυμα αυτό. Επειδή, όμως, υπάρχουν διάφοροι κοινοβουλευτικοί και τεχνικοί περιορισμοί για να αλλάξει η αιτιολογική έκθεση κ.λπ., θα ήθελα να δεσμευτώ - προφανώς ως Υπουργός Παιδείας - να στείλω μία επιστολή στον αντίστοιχο Υπουργό της Γερμανίας που να κωδικοποιεί αυτά τα ερωτήματα που αναδείχθηκαν στη διάρκεια της συζήτησης στη Βουλή. Οπότε θα έχουμε το κείμενο αυτό. Όπως γνωρίζετε, λόγω κανονισμών, δεν μπορεί να αλλάξει η εισηγητική έκθεση.
Λόγω του άρθρου 108, ψηφίζεται ατόφια, ως έχει, η κύρωση. Δεν επιτρέπεται καμμία αλλαγή. Άρα, πάμε μόνο σε αυτό που λέτε εσείς, στο τι μπορεί να συμφωνηθεί κατά τη διάρκεια της λειτουργίας του ιδρύματος νεολαίας.
Αυτό που μόλις τώρα είπε ο Πρόεδρος θα το έχουμε υπ' όψιν στη διάρκεια συγκρότησης του ιδρύματος, αλλά μέσα στα κείμενα θα υπάρχει και μια επιστολή δική μου προς τον Γερμανό Υπουργό που θα εντοπίζει με σαφήνεια αυτά που διατυπώθηκαν στη Βουλή. Σας ευχαριστώ.
Ευχαριστούμε, κύριε Υπουργέ. Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Παιδείας, Έρευνας και Θρησκευμάτων: «Κύρωση της Σύμβασης μεταξύ του Ομοσπονδιακού Υπουργείου Οικογένειας, Τρίτης Ηλικίας, Γυναικών και Νεολαίας της Ομοσπονδιακής Δημοκρατίας της Γερμανίας και του Υπουργείου Παιδείας, Έρευνας και Θρησκευμάτων της Ελληνικής Δημοκρατίας για τη συνεργασία στον τομέα της νεολαίας και την προετοιμασία για την ίδρυση ενός Ελληνογερμανικού Ιδρύματος Νεολαίας». Ερωτάται το Τμήμα: Γίνεται δεκτό το νομοσχέδιο;
Ναι.
Ναι.
Ναι.
Όχι.
Παρών.
Ναι.
Ναι.
Ναι.
Συνεπώς το σχέδιο νόμου του Υπουργείου Παιδείας, Έρευνας και Θρησκευμάτων: «Κύρωση της Σύμβασης μεταξύ του Ομοσπονδιακού Υπουργείου Οικογένειας, Τρίτης Ηλικίας, Γυναικών και Νεολαίας της Ομοσπονδιακής Δημοκρατίας της Γερμανίας και του Υπουργείου Παιδείας, Έρευνας και Θρησκευμάτων της Ελληνικής Δημοκρατίας για τη συνεργασία στον τομέα της νεολαίας και την προετοιμασία για την ίδρυση ενός Ελληνογερμανικού Ιδρύματος Νεολαίας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Παρακαλώ το Τμήμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Τμήμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Τμήματος και ώρα 10.45΄ λύεται η συνεδρίαση.